﻿ अब ऑटो में भी मिलेगी वाईफाई की सुविधा
Updated Oct 30, 2017 | 17:36 IST | भाषा
ओला ने कहा कि अगले कुछ सप्ताह में इसे 73 शहरों में उपलब्ध करा देगी
पहली बार उपयोग करने वालों को ओटीपी से वाईफाई कनेक्ट करना होगा। | तस्वीर साभार: BCCL
नई दिल्ली: अब आप ऑटो में भी वाईफाई का फायदा उठा सकते हैं। एप के जरिये कैब एवं ऑटो सेवाएं देने वाली कंपनी ओला ने अब ऑटो में भी नि:शुल्क वाईफाई सेवा देने की शुरुआत की है। ओला के मोबाइल एप से ऑटो उपभोक्ता अब यात्रा के दौरान इसका लाभ उठा सकेंगे। कंपनी ने सोमवार को बताया कि उसने ओला ऑटो के लिए ऑटो कनेक्ट वाईफाई फीचर की शुरुआत प्रमुख शहरों में कर दी है।
4 महानगरों में सेवा शुरू
उसने कहा कि अगले कुछ सप्ताह में इसे 73 शहरों में उपलब्ध करा देगी। अभी यह सुविधा चारों महानगरों के अलावा पुणे, अहमदाबाद, चंडीगढ़, जयपुर और हैदराबाद में उपलब्ध है। कंपनी के वरिष्ठ निदेशक एवं ऑटो श्रेणी प्रमुख सिद्दार्थ अग्रवाल ने कहा, ऑटो कनेक्ट वाईफाई के साथ हम ऑटो के यात्रियों को नया अनुभव दे रहे हैं। कंपनी ने इसके लिए किये गये निवेश तथा इस सुविधा से लैस ऑटो की संख्या का खुलासा नहीं किया है।
पहली बार ओटीपी डालना होगा
आपके ऑटो में भी बैठते ही आपका मोबाइल वाईफाई से कनेक्ट हो जाएगा। पहली बार उपयोग करने वालों को ओटीपी से वाईफाई कनेक्ट करना होगा। इसके बाद वो जब भी ऑटो में बैठेंगे उनका मोबाइल ऑटोमैटिक वाईफाई से कनेक्ट हो जाएगा। कंपनी पहले ही ये सुविधा कार में दे रही है।
अब ऑटो में भी मिलेगी वाईफाई की सुविधा Description: ओला ने कहा कि अगले कुछ सप्ताह में इसे 73 शहरों में उपलब्ध करा देगी Times Now Hindi